**Sword of Mana** (jap. 新約 聖剣伝説, *Shin'yaku Seiken densetsu*) on Brownie Brownin Game Boy Advancelle kehittämä ja vuonna 2003 julkaistu toimintaroolipeli. Se on paranneltu versio Squaren vuonna 1991 ilmestyneestä *Mystic Questistä* (Japanissa *Seiken densetsu: Final Fantasy gaiden* ja Pohjois-Amerikassa *Final Fantasy Adventure*). *Sword of Mana* oli *Seiken densetsu* -sarjan viimeinen osa ennen *World of Mana* -kokoelmaa. Vuonna 2004 Enterbrain julkaisi peliin perustuvan mangan.

Pelaaminen
----------

*Sword of Mana* on pelisarjansa toiminnallista pelimekaniikkaa noudattava roolipeli, jossa käytetään *Secret of Manassa* ensimmäisen kertaa esiintynyttä ympyränmuotoista ikonivalikkoa. Pelin *Mystic Questistä* eroavia muutoksia ovat Game Boy Advance -tasoinen grafiikka ja äänenlaatu. Pelaajalle annettavia tehtäviä on myös laajennettu.

Aloittaessaan pelin pelaajan on valittava hahmokseen toinen *Sword of Manan* mies- ja naispuolisesta päähenkilöstä, joka on myös itse nimettävä. Valinta ei vaikuta pelin tarinaan, vaikka hahmojen tehtävät ovatkin keskenään erilaiset. Pelin aikana päähahmo saa myös useita liittolaisia, jotka taistelevat tämän rinnalla yksi kerrallaan. Pelaaja voi halutessaan ohjata apuria itse. Automaattiohjauksessakin hahmon käyttäytymiseen voidaan vaikuttaa eri toimintoja tarjoavilla valikkoasetuksilla.

*Sword of Manan* taistelut käydään muiden *Seiken densetsu* -pelien mukaisesti reaaliajassa. Hahmoille liitettäviä aseita on yhdeksää eri tyyppiä. Pelin naisprotagonisti käyttää aloitusaseenaan sauvaa; miespuolinen päähenkilö aloittaa puolestaan miekalla. Taisteluympäristöissä on esillä mittari, joka kasvaa pelihahmon tekemien iskujen myötä. Mittarin täyttyessä hahmo voi suorittaa tavallista voimakkaamman hyökkäyksen. Aseiden lisäksi pelaaja voi hyödyntää myös Mana-henkien voimaa, jonka avulla voidaan tehdä hyökkäyksiä ja pelihahmoa voimistavia loitsuja. Henkiä on yhteensä kahdeksan, ja niistä kukin edustaa tiettyä elementtiä.

Juoni
-----

*Mystic Questin* tavoin *Sword of Manan* päävihollinen on vaikutusvaltainen Pimeyden lordi (engl. *Dark Lord*), joka on ottanut hävitettäväkseen kaikki Mana-voimaa vaalivat valtakuntansa asukkaat. Hänen vastustajikseen asettuvat kaksi nuorukaista, joista kumpikin on kokenut menetyksen valtiaan toimeenpanosta: 10 vuotta ennen tarinan varsinaista alkua miespuolinen sankari jäi orvoksi, kun taas sankarittaren Mana-kyläksi kutsuttu kotipaikka tuhottiin. Kaksikko yritti paeta Pimeyden lordin joukoilta, mutta vain sankaritar pääsi pakoon; toisesta taas tuli näytöstaisteluihin osallistuva orja. 

Toisistaan erossa olleet päähenkilöt kohtaavat jälleen toisensa, kun sankari pakenee ankeasta asuinpaikastaan ja pelastaa yhä muistamansa tytön vihollisen hyökkäykseltä. Apuaan nuorukaisille tarjoaa viisas Cibba. Häneltä sankari saa kuulla voimakkaasta Manan miekasta, jolla Pimeyden lordi voidaan kukistaa.

Vastaanotto
-----------

*Famitsū*-pelilehden 4 arvostelijaa antoivat *Sword of Manalle* pisteet 8, 7, 7 ja 8. Kokonaisarvosana 30/40 riitti myös lehden jakamaan hopeapalkintoon. Amerikkalaisista lehdistä *Nintendo Power* soi syvällisenä ja mukaansatempaavana pitämälleen *Sword of Manalle* 4,9 pistettä 5:stä, joka on yksi parhaista pelin saamista arvioista. *Electronic Gaming Monthlyn* arvosana oli taas vain 6/10.

Pelisivustot, kuten GamePro ja GameSpy, pitivät hyvänä *Sword of Manan* grafiikka- ja äänipuolta. RPGamer ja Cubed³ tosin kutsuivat muutoin kelpoa musiikkia itseään toistavaksi; GameSpot taas sanoi sen olevan Game Boy Advancen äänenlaatuun nähden vaisu. Sivuston mielestä pelin visuaalinen esityskään ei ollut kovin vaikuttava, vaikka yleisesti ottaen se kuitenkin oli hyvää tasoa.

Pelin kritisoidumpia osa-alueita on päähahmoa avustavan NPC:n tekoäly, jonka IGN nimesi pelin suurimmaksi heikkoudeksi. *Sword of Manan* tarinaakaan eivät esimerkiksi 1UP.comin, GamePron ja IGN:n arvostelijat pitäneet mielenkiintoisena. Muita pelisivustojen moittimia asioita olivat kömpelöiksi ja jäykiksi kutsutut taistelut, joissa loitsujen käyttö olisi voinut olla käytännöllisempää. 1UP.com ja GamePro tosin kehuivat *Sword of Manan* taistelumekaniikkaa, ja IGN totesi pelin vaativan riittävän määrän strategiaa. GameSpot kuvasi peliä myös laajaksi ja sisällöltään tuoreeksi ja hauskaksi ollakseen uusi versio vuosia sitten ilmestyneestä Game Boy -pelistä.

Lähteet
-------

1. ↑  新約 聖剣伝説 アンソロジーコミック Enterbrain. Viitattu 4.2.2008. (japaniksi)
2. ↑  Sword of Mana GameSpy.  Arkistoitu 30.11.2007. Viitattu 30.11.2007. (englanniksi)
3. 1 2 3 4 5 6  Brad Shoemaker: Sword of Mana Review  4.12.2003. GameSpot.  Arkistoitu 19.10.2007. Viitattu 26.2.2008. (englanniksi)
4. 1 2 3  Sword of Mana Reviews Game Rankings. Viitattu 26.2.2008. (englanniksi)
5. ↑  Sword of Mana GameStats.  Arkistoitu 27.3.2008. Viitattu 26.2.2008. (englanniksi)
6. 1 2 3 4 5  Sword of Mana (gba: 2003): Reviews Metacritic.  Arkistoitu 10.8.2012. Viitattu 26.2.2008. (englanniksi)
7. 1 2 3  Kevin Gifford: Sword of Mana Review  9.5.2004. 1UP.com. Viitattu 26. helmikuuta 2008. (englanniksi)[vanhentunut linkki]
8. 1 2  Alex Wollenschlaeger: Japandemonium - Vision Thing  24.8.2003. RPGamer.  Arkistoitu 29.9.2012. Viitattu 4.2.2008. (englanniksi)
9. 1 2 3  STARDINGO: Review: Sword of Mana  1.12.2003. GamePro.  Arkistoitu 13.12.2004. Viitattu 26.2.2008. (englanniksi)
10. 1 2 3  Darryl Vassar: Sword of Mana Review  1.12.2003. GameSpy.  Arkistoitu 20.11.2005. Viitattu 26.2.2008. (englanniksi)
11. 1 2 3  Steven Hopper: Sword of Mana Review  9.2.2004. GameZone.  Arkistoitu 24.2.2008. Viitattu 26.2.2008. (englanniksi)
12. 1 2 3  Craig Harris: Sword of Mana Review  2.12.2008. IGN. Viitattu 26.2.2008. (englanniksi)
13. 1 2 3  Andrew Long: Sword of Mana - Review RPGamer.  Arkistoitu 2.12.2008. Viitattu 26.2.2008. (englanniksi)
14. 1 2 3  Adam Riley: C3 Reviews: Sword of Mana  19.3.2004. Cubed³. Viitattu 26.2.2008. (englanniksi)
15. ↑  Patrick Gann: RPGFan Reviews: Sword of Mana  25.8.2004. RPGFan.  Arkistoitu 27.8.2004. Viitattu 26.2.2008. (englanniksi)

Aiheesta muualla
----------------

* *Sword of Mana* MobyGamesissa (englanniksi)
* Virallinen *Sword of Mana* -sivusto (Arkistoitu – Internet Archive) (englanniksi)
* Square Enixin virallinen *Sword of Mana* -sivusto (Pohjois-Amerikka) (englanniksi)
* *Shin'yaku Seiken Densetsu* Square Enixin sivustolla (japaniksi)
* *Shin'yaku Seiken Densetsu* Nintendon sivustolla (Arkistoitu – Internet Archive) (japaniksi)

*Seiken densetsu* -pelisarja

|  |  |
| --- | --- |
| Pelit | 
* Mystic Quest
* Secret of Mana
* Seiken densetsu 3
* Seiken densetsu 4
* Seiken densetsu: Legend of Mana
* Sword of Mana
* Children of Mana
* Seiken densetsu: Friends of Mana
* Heroes of Mana

 |